## ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  ՕՐԵՆՔԸ

### ****ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ****

**Հոդված 1.** Հայաստանի Հանրապետության 1998 թվականի մայիսի 5-ի քաղաքացիական օրենսգրքի (այսուհետ՝ Օրենսգիրք) 448-րդ հոդվածը լրացնել հետևյալ բովանդակությամբ 3-րդ մասով.

«3. Հայաստանի Հանրապետության, ինչպես նաև Հայաստանի Հանրապետության մասնակցությամբ իրավաբանական անձի հետ պայմանագիր կնքելիս պայմանագրի մյուս կողմ հանդիսացող իրավաբանական անձի ղեկավարը (գործադիր մարմինը) պարտավոր է նախքան պայմանագիր կնքելը համապատասխանաբար Հայաստանի Հանրապետության հետ պայմանագիր կնքելիս՝ Հայաստանի Հանրապետության անունից հանդես եկող պետական մարմնին, իսկ Հայաստանի Հանրապետության մասնակցությամբ իրավաբանական անձի հետ պայմանագիր կնքելիս՝ պետական գույքի կառավարման լիազոր մարմնին և այդ իրավաբանական անձին տրամադրել նոտարի մոտ արված բանավոր հայտարարություն «Փողերի լվացման և ահաբեկչության ֆինանսավորման դեմ պայքարի մասին» օրենքի իմաստով իրական շահառու հանդիսացող անձի վերաբերյալ, ինչպես նաև ներկայացնել գրավոր համաձայնություն՝ պայմանագրի կնքումից հետո սույն մասով սահմանված տեղեկատվությունը հրապարակելու վերաբերյալ:»:

**Հոդված 2.** Օրենսգրքի 466-րդ հոդվածը լրացնել հետևյալ բովանդակությամբ 4-րդ և 5-րդ մասերով.

«4. Պայմանագրի կողմ հանդիսացող՝ Հայաստանի Հանրապետության անունից հանդես եկող պետական մարմինը, Հայաստանի Հանրապետության մասնակցությամբ իրավաբանական անձը կարող է միակողմանի հրաժարվել կնքված պայմանագրից, եթե՝

1) սույն օրենսգրքի 448-րդ հոդվածի 3-րդ մասով սահմանված դեպքերում իրական շահառուի վերաբերյալ ներկայացվել են կեղծ տեղեկություններ.

2) սույն օրենսգրքի 448-րդ հոդվածի 3-րդ մասով սահմանված դեպքերում արված հայտարարությամբ ներկայացված իրական շահառուի փոփոխության դեպքում փոփոխություն տեղի ունենալու օրվանից ոչ ուշ, քան մեկամսյա ժամկետում չի ներկայացվել նոր հայտարարություն:

5. Սույն հոդվածի 4-րդ մասով սահմանված դեպքերում պայմանագրից միակողմանի հրաժարվելու իրավունքը ծագում է անկախ օրենքով՝ պայմանագրի համապատասխան տեսակը կարգավորող նորմերով նման իրավունք նախատեսված չլինելու հանգամանքից:»:

**Հոդված 3.** Օրենսգրքի 469-րդ հոդվածում լրացնել հետևյալ բովանդակությամբ 6-րդ մաս.

«6. Սույն օրենսգրքի 466-րդ հոդվածի 4-րդ մասով նախատեսված հիմքերով պայմանագրից միակողմանի հրաժարվելու դեպքում պայմանագիրը կնքած՝ Հայաստանի Հանրապետության անունից հանդես եկող պետական մարմինը, Հայաստանի Հանրապետության մասնակցությամբ իրավաբանական անձն իրավունք ունի մյուս կողմից պահանջել հատուցելու պայմանագրի լուծմամբ պատճառված վնասները:»:

**Հոդված 4.** Սույն օրենքն ուժի մեջ է մտնում պաշտոնական հրապարակման օրվանը հաջորդող տասներորդ օրը:

## ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  ՕՐԵՆՔԸ

### ****«ԳՆՈՒՄՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ****

**Հոդված 1.** «Գնումների մասին» Հայաստանի Հանրապետության 2016 թվականի դեկտեմբերի 16-ի ՀՕ-21-Ն օրենքի 28-րդ հոդվածի 2-րդ մասի 2-րդ կետի «բ» ենթակետի առաջին նախադասությունը շարադրել հետևյալ խմբագրությամբ.

«բ. նոտարի մոտ արված բանավոր հայտարարություն «Փողերի լվացման և ահաբեկչության ֆինանսավորման դեմ պայքարի մասին» օրենքի իմաստով իրական շահառու հանդիսացող անձանց վերաբերյալ:»:

**Հոդված 2.** Սույն օրենքն ուժի մեջ է մտնում պաշտոնական հրապարակման օրվանը հաջորդող տասներորդ օրը:

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԵՎ «ԳՆՈՒՄՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» օրենքՆԵՐի ԸՆԴՈՒՆՄԱՆ**

**1. Ընթացիկ իրավիճակը և իրավական ակտի ընդունման անհրաժեշտությունը**

Ներկայումս քաղաքացիական հարաբերություններում պետության, համայնքի պետության մասնակցությամբ կազմակերպությունների հետ պայմանագրեր կնքելիս վերջիններիս և իրենց կոնտրագենտների շահերի բախման բացահայտման տեսանկյունից քաղաքացիական օրենսդրությունը հստակ մեխանիզմներ չի սահմանում:

ՀՀ քաղաքացիական օրենսգրքի վերլուծությունը ցույց է տալիս, որ պետության կամ պետության մասնակցությամբ կազմակերպությունների՝ այլ կոնտրագենտների հետ պայմանագիր կնքելիս վերջինիս իրական շահառուների վերաբերյալ տեղեկությունները կարող են մնալ չբացահայտված, ինչը խոչընդոտում է հատկապես պետության մասնակցությամբ կազմակերպությունների ֆինանսատնտեսական գործունեության թափանցիկությանը, կոնտրագենտների և պաշտոնատար անձանց շահերի բախման, կոռուպցիոն դեպքերի և այլ չարաշահումների բացառմանը:

Չնայած կողմերը կարող են պայմանագրային հարաբերությունների շրջանակներում պայմանագրով նախատեսել նման տեղեկությունների բացահայտման մեխանիզմներ, սակայն, հաշվի առնելով պետության մասնակցությամբ քաղաքացիական հարաբերությունների առանձնահատկություններն ու կարևորությունը՝ խնդիրը պահանջում է օրենսդրական իմպերատիվ հստակ լուծումներ՝ հարցը չթողնելով կողմերի կամահայտնությանը:

Հարկ է նշել, որ վերոնշյալ խնդիրը մասամբ կարգավորված է պետական գնումների գործընթացում, մասնավորապես՝ «Գնումների մասին» ՀՕ-21-Ն օրենքով (28-րդ հոդվածի 2-րդ մասի 2-րդ կետի «բ» ենթակետ) ներդրվել է գնման գործընթացներում պաշտոնյաների հետ փոխկապակցված անձանց գնումներին մասնակցելու դեպքերը հնարավորինս բացառող համակարգ, որով նախատեսվում է, որ մասնակիցը պետք է հայտով ներկայացնի իրական սեփականատերերի վերաբերյալ տվյալները: Բարձրացված խնդիրը, սակայն, գնումներից բացի այլ պայմանագրային հարաբերություններում մնում է չլուծված, իսկ գնումների գործընթացում բացահայտման ենթակա՝ մասնակցի իրական շահառուների շրջանակը բավականին նեղ է, ի տարբերություն, օրինակ, «Փողերի լվացման և ահաբեկչության ֆինասնավորման մասին» օրենքի իմաստով որպես կազմակերպությունների իրական շահառու դիտարկվող անձանց շրջանակի:

Հատկանշական է, որ պետական մասնակցությամբ կազմակերպությունների գործունեության թափանցիկության խնդրի կարևորությունը ընդգծվում է նաև միջազգային պրակտիկայում: Այսպես՝ OECD (Organisation for Economic Co-operation and Develompent) 2015 թվականի «Պետական մասնակցությամբ կազմակերպությունների կորպորատիվ կառավարման մասին»ուղեցույցը առաջարկում է պետություններին ջանքեր գործադրել պետական մասնակցությամբ կազմակերպությունների հատվածում թափանցիկությունը և հաշվետվողականությունը բարձրացնելու ուղղությամբ[[1]](#footnote-1): 2015 թվականից առ այսօր եվրոպական պետությունները համապատասխան օրենսդրական փոփոխությունների միջոցով քայլեր են ձեռնարկում պետական մասնակցությամբ կազմակերպությունների ոլորտում հաշվետվողականությունը և թափանցիկությունն ապահովելու ուղղությամբ:

Ավելին՝ Ռուսաստանի Դաշնության կառավարությունը 30.12.2011 թվականի որոշմամբ պարտավորեցրել է պետական մասնակցությամբ ընկերություններին և պետական բանկերին բացահայտելու իրենց կոնտրագենտների բենեֆիցիարներին վերաբերող ամբողջ տեղեկատվությունը, որը հայտնի է որպես Know your client (KYC) ընթացակարգ:

Վերոգրյալը վկայում է ՀՀ քաղաքացիական օրենսգրքում և «Գնումների մասին» օրենքում փոփոխություներ և լրացումներ կատարելու անհրաժեշտության մասին:

**2. Առաջարկվող կարգավորման բնույթը**

«Հայաստանի Հանրապետության քաղաքացիական օրենսգրքում լրացումներ կատարելու մասին» և «Գնումների մասին» Հայաստանի Հանրապետության օրենքում փոփոխություն կատարելու մասին» օրենքների նախագծերով (այսուհետ՝ Նախագծեր)`

1. նախատեսվել է պետության, ինչպես նաև պետության մասնակցությամբ կազմակերպությունների հետ պայմանագիր կնքելիս կոնտրագենտների կողմից իրենց իրական շահառուներին առնչվող տեղեկատվության անվերապահ բացահայտման պարտականություն՝ այդ մասին նոտարի մոտ արված բանավոր հայտարարություն ներկայացնելու միջոցով, ընդ որում, նոտարի մոտ արված բանավոր հայտարարությունը ճշմարտացի լինելու վերաբերյալ կեղծ երդում տալու համար քրեական պատասխանատվություն է նախատեսված ՀՀ քրեական օրենսգրքի 338.1-ին հոդվածով.
2. կեղծ տեղեկություններ տրամադրելու կամ տրամադրված տեղեկություններում փոփոխություն տեղի ունենալու պարագայում այդ մասին նոր հայտարարարություն չներկայացնելու համար նախատեսվել է պետության, ինչպես նաև պետության մասնակցությամբ կազմակերպությունների՝ կնքված պայմանագրից միակողմանի հրաժարվելու և պայմանագրի լուծմամբ պատճառված վնասների հատուցում պահանջելու իրավունքը:

**3. Նախագծի մշակման գործընթացում ներգրավված ինստիտուտները և անձինք**

Նախագծերը մշակվել են Արդարադատության նախարարության «Օրենսդրության զարգացման և իրավական հետազոտությունների կենտրոն» հիմնադրամի կողմից:

**4. Ակնկալվող արդյունքը**

Նախագծերի ընդունման արդյունքում ակնկալվում է կանխել և վերացնել պետության և պետության մասնակցությամբ կազմակերպությունների և նրանց կոնտրագենտների միջև պայմանագրեր կնքելիս պաշտոնատար անձանց շահերի բախումը:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԵՎ «ԳՆՈՒՄՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» օրենքՆԵՐի ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

«Հայաստանի Հանրապետության քաղաքացիական օրենսգրքում լրացումներ կատարելու մասին» և «Գնումների մասին» Հայաստանի Հանրապետության օրենքում փոփոխություն կատարելու մասին» օրենքների ընդունման կապակ­ցու­թ­յամբ անհրաժեշտ է փոփոխություն կատարել Հայաստանի Հանրապետության կառավարության 2017 թվականի մայիսի 4-ի «Գնումների գործընթացի կազմակերպման կարգը հաստատելու և Հայաստանի Հանրապետության կառավարության 2011 թվականի փետրվարի 10-ի N 168-Ն որոշումն ուժը կորցրած ճանաչելու մասին» N 526-Ն որոշման մեջ:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԵՎ «ԳՆՈՒՄՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ օրենքՆԵՐի ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԵԿԱՄՈՒՏՆԵՐԻ ԵՎ ԾԱԽՍԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

«Հայաստանի Հանրապետության քաղաքացիական օրենսգրքում լրացումներ կատարելու մասին» և «Գնումների մասին» Հայաստանի Հանրապետության օրենքում փոփոխություն կատարելու մասին» օրենքների ընդունման կապակ­ցու­թ­յամբ պետական կամ տեղական ինքնակառավարման մարմնի բյու­­ջեում եկա­մուտ­ների և ծախսերի էական ավելացում կամ նվազեցում չի նախատեսվում:

1. Տե՛ս <https://www.oecd.org/daf/ca/2016-SOEs-issues%20paper-Transparency-and-disclosure-measures.pdf> [↑](#footnote-ref-1)